
Tórshavn, 9. januar 2008
Viðv.   uppskoti til løgtingslóg um skyldu arbeiðsgevarans at fráboða løntakaranum treytirnar fyri setanarviðurskiftunum 
Kommunusamskipan Føroya (KSF) hevur fingið uppskot til hoyringar frá Vinnumálaráðnum til løgtingslóg um skyldu arbeiðsgevarans at fráboða løntakaranum treytirnar fyri setanarviðurskiftunum. 
Svarfreistin er 10. desember 2007. Løgtingsval varð tó skrivað út áðrenn og uppskotið verður ivaleyst at bíða til nýtt landsstýrið er skipað. KSF loyvir sær tó at koma við viðmerkingum til uppskotið nú. 
Sum heild tekur KSF undir við lógaruppskotinum, hóast okkurt uppskot er til broyting.
Tað framgongur av lógaruppskotinum, t.d. § 1, stk. 1, at lógin skal vera “galdandi fyri allar løntakarar, hvørs setanir hava gildi í meira enn ein mánað, og sum í miðal arbeiða meira enn 8 tímar um vikuna”. 

At arbeiðsgevarar, ið hava fólk í arbeiði so stutt sum 8 tímar, skulu vera fevndir av  fráboðanarskyldunum í lógaruppskotinum, metir KSF vera ov stutta tíð og ov víttgangandi fyri arbeiðsgevararnar. 
Sum er, er longu galdandi praksis í sambandi við starvsmannalógina og eina røð av sáttmálum á almenna arbeiðsmarknaðinum, at arbeiðstakari skal arbeiða í minsta lagi 15 arbeiðstímar um vikuna fyri at fáa nøkur av líknandi rættindunum eftir sáttmála, sum eisini eru at finna í lógaruppskotinum. 
Vísandi til hesi viðurskifti, mælir KSF til, at teir 8 tímarnir verða broyttir til 15 tímar, so at samsvar verður við higartil galdandi praksis á føroyska arbeiðsmarknaðinum.
Vinarliga vegna Kommunusamskipan Føroya.
Heðin Mortensen
/Jóan Petur Hentze

